Diari Oficial de la Generalitat Valenciana


Sumari del DOGV 8174, del 21-11-2017 (2017/9350)

RESOLUCIÓ de 19 de setembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 38/14-AIA Xixona.
-------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8174

Data del DOGV
:   21-11-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/9350


Data del document
:   19-09-2017

Organisme emissor
:   Conselleria d'Agricultura, Medi Ambient, Canvi Climàtic i Desenvolupament Rural

Tipus de document
:   Resolució

Descriptors 

:   * Conselleria d'Agricultura, Medi Ambient, Canvi Climàtic i Desenvolupament Rural
    * impacte ambiental

RESOLUCIÓ de 19 de setembre de 2017, de la Direcció General de Medi Natural i d'Avaluació Ambiental, per la qual s'ordena la publicació de la declaració d'impacte ambiental corresponent a l'expedient 38/14-AIA Xixona. [2017/9350]  
De conformitat amb l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental, el qual estableix la publicació en el Diari Oficial de la Generalitat Valenciana de la declaració d'impacte ambiental, resolc:  
  
  
Publicar en el Diari Oficial de la Generalitat Valenciana la declaració d'impacte ambiental corresponent a l'expedient 38/14-AIA Xixona.  
  
  
«Declaració d'impacte ambiental  
Expedient: 38/2562-GUH.  
Títol: projecte d'ampliació de la SE Xixona 220 kV, nova posició de línia Montebello 2.  
Promotor: Red Eléctrica de España, SAU (ATRCCT/2013/1/03).  
Autoritat substantiva: Conselleria d'Economia, Indústria, Turisme i Ocupació, Direcció General d'Energia.  
Localització: parcel·les 42, 44 i 52, polígon 14, terme municipal de Xixona (Alacant).  
  
Descripció del projecte  
La subestació elèctrica SE Xixona és una instal·lació existent que s'ubica en la parcel·la 52 del polígon 14 del terme municipal de Xixona, amb una superfície aproximada de 4,86 ha. El parc de 220 kV consta de 10 posicions de línia, de transformadors i d'acoblament, amb un interruptor per cada posició.  
Red Eléctrica de España, SAU, com a gestor de la xarxa de transport i transportista únic, ha projectat l'ampliació de la SE Xixona parc de 220 kV, per a la instal·lació d'una nova posició de línia denominada Montebello 2, motivada pel mallat de la xarxa de transport. A més, s'amplia la instal·lació amb espai per a una posició de reserva. L'ampliació es realitza en la part lliure de la parcel·la 52 i en les parcel·les 42 i 44 del mateix polígon, amb superfícies de 2.275 m² i 4.426 m², per la qual cosa la superfície ampliada és de 6.701 m². Així mateix, es reforma l'accés a la subestació.  
La nova posició de línia es realitza amb tecnologia AIS, convencional amb aïllament d'aire (en intempèrie), amb configuració de doble barra amb acoblament. S'incorpora al parc de 220 kV de la subestació. Així mateix, es deixarà espai per a una posició de reserva, per la qual cosa la configuració final del parc de 220 kV serà de 12 posicions. S'instal·laran les estructures metàl·liques i suports de l'aparellatge que compon la posició de línia (interruptors, transformadors d'intensitat i capacitius de tensió, seccionadors d'aïllament i de línia, aïlladors de suport), per a l'ancoratge de la qual es disposaran les fonamentacions adequades, s'ampliarà la malla de presa de terra del parc de 220 kV i s'equiparan els sistemes de control i protecció corresponents i serveis auxiliars. Es preveu un nou edifici per a albergar les instal·lacions i equips (sala de comandament i control, sala de comunicacions, sala de serveis auxiliars), amb subministrament d'aigua mitjançant un depòsit soterrat i sistema d'aprofitament de les aigües pluvials de la coberta.  
  
Aquesta actuació és complementària del projecte de nova línia elèctrica a 220 kV entre la SE Xixona i la SE Montebello, objecte d'expedient independent. L'objectiu d'aquestes instal·lacions és completar el desenvolupament de la xarxa de transport en la zona sud de la Costa Blanca, per a alimentar els nous subministraments previstos en la zona (especialment la Vila Joiosa, la Nucia i Benidorm) i reforçar el subsistema de 220 kV entre les subestacions de Xixona i Montebello. Les dues estan previstes en la planificació sectorial per a l'horitzó 2008-2016, aprovada en Consell de ministres de 30 de maig de 2008.  
L'obra civil consistirà en l'ampliació de la plataforma de la subestació i de la xarxa de drenatge mitjançant tubs drenants, l'execució de les fonamentacions, canals de cables i vials interiors i la construcció de l'edifici. Prèviament, es demoliran les canalitzacions i la part del tancament que interferisquen amb l'actuació. Es modificaran els accessos a la subestació, eliminant l'accés secundari dels dos dels que disposa aquesta, i es construirà un vial paral·lel a la CV-800 que unirà l'accés nord amb una nova entrada al recinte de la subestació per la plataforma de 220 kV. Es donarà continuïtat al tancament actual de la subestació, i es canviarà de posició el portó d'accés.  
  
Tramitació administrativa  
Com a antecedent al present expedient, el projecte es va sotmetre a determinació de l'amplitud i nivell de detall de l'EsIA mitjançant consulta a l'òrgan ambiental (expedient 180/8961-QLR, per sol·licitud rebuda el 19.05.2009), considerant-se en el document inicial conjuntament amb l'execució de la nova línia elèctrica entre SE Xixona i SE Montebello (la Nucia). Com a resposta a la consulta, es va remetre al promotor del projecte l'informe de 31 d'agost de 2009, el qual s'ha tingut en compte en l'elaboració de l'EsIA.  
Amb data 5 de març de 2014, va tindre entrada l'ofici del Servei Territorial d'Energia d'Alacant, pel qual es trasllada l'expedient relatiu al projecte d'ampliació de la SE Xixona 220 kV. En aquest es comunica la finalització del tràmit d'informació pública (anuncis en el DOGV de 28 d'octubre de 2013, BOP de 5 de novembre de 2013 i el periòdic Información de 25.11.2013) i consultes (s'especifiquen els organismes consultats), durant el qual no es van rebre al·legacions. L'expedient consta de la documentació següent:  
- Estudi d'impacte ambiental (EsIA) i el document de síntesi.  
- Estudi d'integració paisatgística.  
- Projecte d'ampliació de la SE Xixona 220 kV.  
- Còpia dels informes rebuts, així com contestació a aquests.  
Entre els informes de caràcter ambiental obtinguts durant la fase d'informació pública i consultes, hi ha:  
- Informe del Servei de Vida Silvestre, de 23 d'octubre de 2013, on s'indica que el projecte no entra dins de l'àmbit territorial d'aplicació del Decret 60/2012, de 5 d'abril, per la qual cosa no es requereix valoració preliminar de repercussions sobre Xarxa Natura 2000; que no es localitza en l'àmbit de microreserves de flora, reserves de fauna ni hàbitats protegits inclosos en l'annex IV del Decret 70/2009; que es localitza en l'àrea prioritària per a les aus Montnegre-Cabeçó d'Or, segons la Resolució de 15 d'octubre de 2010; que s'han identificat en la zona les espècies Aquila fasciata i Bucanetes githagineus encara que aquestes no estaran afectades si s'adopten les mesures previstes en el Reial decret1432/2008, de 29 d'agost.  
- Informe del Servei d'Espais Naturals Protegits, de 13 de gener de 2014, on s'assenyala que la subestació no està inclosa en l'àmbit de cap espai natural protegit.  
- Informe del Servei d'Infraestructura Verda i Paisatge de 5 de desembre de 2013, de caràcter favorable, condicionat al compliment de les mesures previstes en l'EIP i de mesures d'integració dels talussos de la subestació i com menys el seu tractament mitjançant hidrosembra d'espècies del lloc.  
- Informe de l'enginyer forestal de la demarcació forestal d'Altea, de 3 d'octubre de 2013, on s'indica que no s'afecta camins ramaders classificats, forests públiques gestionades per la conselleria competent en medi ambient, ni terrenys forestals, per la qual cosa no es formulen observacions al projecte.  
- Informe del Servei d'Ordenació del Territori, de 12 de febrer de 2014, on s'indica que el projecte no està afectat pel risc d'inundació, d'acord amb el PATRICOVA.  
- El Servei de Patrimoni Cultural informa el 16 de setembre de 2013 del procediment per a obtindre pronunciament en matèria de patrimoni cultural.  
- La Unitat de Sanitat Ambiental emet informe favorable del projecte el 17 de setembre de 2013.  
- Certificat de l'acord adoptat en la junta de govern local de l'Ajuntament de Xixona, de 30 de setembre de 2013, on s'informa favorablement de l'actuació.  
- Informe favorable del Servei Territorial d'Urbanisme, de 6 de setembre de 2013.  
  
Afeccions legals  
El Reial decret 9/2005, de 14 de gener, en l'annex I, enumera les activitats potencialment contaminants del sòl, entre les quals està la producció i distribució d'energia elèctrica (CNAE-93 Rev1 40,1).  
  
La gestió dels residus generats atendrà el que estableix la legislació estatal i autonòmica reguladora de la matèria. En particular, la gestió dels olis industrials usats s'ha d'adequar al que estableix el Reial decret 679/2006, de 2 de juny. D'altra banda, els residus de construcció es gestionaran d'acord amb el Reial decret 105/2008, d'1 de febrer, i el Decret 200/2004, d'1 d'octubre.  
El soroll generat per les activitats està regulat per la Llei 7/2002, de 9 de desembre, i el Decret 266/2004, de 9 de desembre.  
El Reial decret 795/2010, de 16 de juny, regula aspectes específics d'equips en què s'utilitzen gasos fluorats, com ara el SF6.  
En terreny forestal i el seu entorn, s'apliquen les prescripcions de seguretat establides en el Decret 7/2004, de 23 de gener. Respecte a la neteja de vegetació davall de la línia, en terreny forestal, s'han de seguir els criteris del Decret 150/2010, de 24 de setembre.  
Respecte a l'afecció paisatgística de la subestació, caldrà ajustar-se al que estableix el Decret 120/2006, d'11 d'agost.  
Tot això sense perjuí de les autoritzacions que procedisca obtindre d'altres organismes, de conformitat amb la normativa sectorial que siga d'aplicació.  
  
Consideracions ambientals  
Pel fet que es promou simultàniament la connexió mitjançant línia elèctrica de les SE Xixona i SE Montebello i l'ampliació de la SE Xixona per a connexió d'aquesta, s'ha elaborat un únic EsIA que analitza conjuntament els dos projectes. Per aquesta raó, s'ha adoptat un àmbit d'estudi ampli que permet incloure diverses alternatives. Comprén una franja àmplia, paral·lela a la costa, des del municipi d'Alacant (pel sud-oest) fins al de la Nucia (pel nord-est). S'inclou un estudi específic d'afecció a RN 2000. No obstant això, a l'efecte de l'ampliació de la SE Xixona, és rellevant únicament l'entorn d'aquesta, donades les potencials afeccions d'una instal·lació d'aquest tipus.  
  
Es tracta d'un àmbit d'estudi amb topografia accidentada, i destaca la serra Sivila al nord-est, el Montnegre a l'oest, contrasten amb el Pla dels Guardes a l'est. Queda travessat pel riu de la Torre i paral·lela a aquest la carretera CV-800. Entre els dos discorre també el barranc Fondo. El nucli urbà de Xixona està situat diversos quilòmetres cap al nord-oest, i la zona residencial més pròxima és una urbanització situada a Busot (a més de 2 km). Es tracta d'una zona amb risc d'erosió actual alt i vulnerabilitat mitjana d'aqüífers, sense risc de lliscament ni d'inundació. S'alternen les zones forestals (generalment les de major pendent) i agrícoles (zones més planes), amb cultius principalment de secà molts d'aquests abandonats. La vegetació natural està composta per un mosaic de comunitats vegetals arbòries (alzinars i pinars de baix port), matolls (timoneda, romerar, coscollar) i herbassars (espartars). Els rius i barrancs conserven vegetació de ribera pròpia d'aquests enclavaments. A pesar de localitzar-se hàbitats d'interés prioritari (zones subestèpiques de gramínies i anuals de Thero-Brachypodietea), aquests no estan inclosos en l'annex IV del Decret 70/2009. Entre les espècies de major interés faunístic estan l'àguila reial, l'àguila cuabarrada, el falcó pelegrí, el mussol real, l'oreneta de ribera, la gralla de bec vermell i el gat salvatge europeu. Pràcticament tot l'entorn de la SE Xixona està inclòs en la zona de protecció d'avifauna per línies elèctriques Montnegre-cabeçó d'Or. S'ha detectat la presència Aquila fasciata i Bucanetes githagineus encara que a distància suficient per a no resultar afectades. L'espai de la Xarxa Natura 2000 ZEPA riu Montnegre és el més pròxim a l'entorn de la SE Xixona. Una gran franja de terreny al llarg de la CV-800, per la banda est i una altra des de la mateixa carretera en paral·lel al límit amb el municipi d'Alacant, estan classificades com a sòl urbanitzable. Els camins ramaders més pròxims a la SE Xixona són l'assagador del Racó del Rei a Segorbe i el de Corbins. No s'han identificat elements del patrimoni cultural en aquest entorn.  
  
S'ha elaborat un estudi de paisatge, que igual que l'EsIA, té com a àmbit d'estudi el resultat d'analitzar conjuntament l'ampliació de la SE Xixona i la línia elèctrica de connexió amb SE Montebello. Per a aquest projecte és rellevant únicament l'entorn de la SE Xixona, caracteritzat per tindre un eix principal d'observació (la carretera CV-800) des de l'oest, i quedar la infraestructura apantallada des de l'est pels relleus que l'envolten. L'ampliació està oculta, en part, per la configuració de la SE i del terreny.  
Per a l'ampliació de la SE Xixona, tenint en compte que consisteix a dotar aquesta de noves posicions, és necessari desenvolupar l'actuació en l'entorn d'aquesta. L'existència de la CV-800 (límit oest), la configuració actual dels parcs dins de la SE Xixona, la superfície necessària i les característiques del terreny (pendent, estabilitat, accessibilitat, etc.) condicionen el disseny del projecte. Al nord i en menor mesura a l'est, està rodejada d'antics cultius d'olivera sobre xicotets bancals, majoritàriament abandonats i amb escassa vegetació ruderal. Al sud limita amb matolls i pastius, de major valor ambiental. El relleu del terreny al sud i a l'est implicarien majors moviments de terra i afecció ambiental. Això unit a la configuració de la SE Xixona, fa optar per la instal·lació dels nous equips en la zona nord, i s'aprofiten els terrenys lliures existents a l'interior de la subestació i els adjacents, amb escàs relleu i vegetació i ja alterats. La necessitat de nous terrenys a ocupar es limita així a 0,24 ha. Es tracta de parcel·les on la vegetació és pràcticament inexistent, ja que coincideix amb el camí que rodeja la subestació. No s'afecta punts interés geològic o geomorfològic ni a zones que impliquen riscos geotècnics o erosius o d'inundació. Les parcel·les afectades estan classificades com a sòl urbanitzable, encara que qualsevol ampliació afectaria sòl d'aquest tipus, ja que tot l'entorn gaudeix d'aquesta classificació. No s'han detectat en l'entorn camins ramaders o elements pertanyents al patrimoni cultural o jaciments arqueològics inventariats que puguen estar afectats. La reposició de l'accés amb el canvi d'ubicació del portó afectarà igualment els terrenys degradats sense a penes vegetació. L'actuació no afecta terreny forestal, d'acord amb l'inventari forestal.  
  
Durant la fase d'execució, les principals afeccions estaran relacionades amb els moviments de terres, amb canvis en el relleu i pèrdua de sòl. Donat l'escàs relleu es manté pràcticament la cota, per la qual cosa la quantia del moviment de terres serà mínima i provocarà una afecció poc significativa. L'adequat manteniment dels vehicles d'obra i la gestió adequada de residus redueixen el potencial risc de contaminació del sòl. A aquest respecte, s'aporta un estudi específic de la gestió dels residus d'obra, d'acord amb les previsions del Reial decret 105/2008, d'1 de febrer. Donada la distància fins als cursos d'aigua (major a 200 m), no es preveu afecció, tenint en compte les precaucions adoptades com la localització d'amuntegaments fora de la xarxa natural de drenatge. Per a evitar alçar la pols, es procedirà al reg periòdic durant la fase de moviment de terres. Donada la distància a la població, no es preveuen molèsties durant les obres. S'abalisarà l'àmbit de treball per a evitar afeccions sobre l'entorn. Es reserva la terra vegetal per a la seua utilització en els xicotets talussos generats. Finalitzades les obres, es retiraran els materials sobrants i es descompactaran les àrees perimetrals afectades. Es rehabilitaran els danys ocasionats. Es restauraran els talussos amb l'aportació de la terra vegetal reservada. A causa de la seua escassa dimensió, es considera suficient per a la seua restauració, sense requerir-se l'aportació de llavors.  
  
L'actuació suposarà una ocupació del sòl i una impermeabilització i recobriment de les superfícies. A causa de l'efecte corona, els conductors de les línies elèctriques emeten un brunzit de baixa freqüència. En tractar-se d'una ampliació, aquest impacte no tindrà rellevància davant del nivell conjunt de la SE. Igual ocorre amb la producció d'ozó i òxids de nitrogen i camps electromagnètics, en tot cas efectes de xicoteta entitat fins i tot per al conjunt de la SE. La distància als nuclis urbans evita les molèsties per aquestes qüestions. En el cas de desenvolupar-se la zona urbanitzable residencial, s'haurien de controlar aquests aspectes. Donada la xicoteta magnitud de l'ampliació, no es preveuen afeccions diferents de les actualment associades al funcionament de la SE Xixona. El nou accés millora la seguretat viària, en realitzar-se des d'un únic punt de la CV-800 en compte de per dos punts, com ocorre en l'actualitat. La il·luminació de la SE consisteix en lluminàries de baixa intensitat, la qual cosa redueix la contaminació lumínica. Encara que no es preveu una afecció directa a les aus, es podria donar l'ocupació de la SE per alguna espècie d'interés.  
Respecte al programa de vigilància ambiental, es preveu durant la fase d'obres la presència d'un tècnic que supervisarà ambientalment el desenvolupament dels treballs, i verificarà el jalonament de l'àrea d'afecció, senyalització d'accessos i detecció, si és el cas, d'elements del patrimoni cultural, i la segregació i gestió de residus. Entre les mesures de seguiment previstes durant la fase d'operació es preveu el manteniment de les mesures que es desenvolupen en l'actualitat. En particular, es preveu: revisar la situació de la il·luminació comprovant que no es produeixen molèsties; manteniment preventiu dels elements que puguen ocasionar abocaments; en cas d'aparéixer nius o dormidors, es realitzaria un estudi de viabilitat de la seua presència i si es detectara una espècie amenaçada, s'informaria l'òrgan competent. Es redactaran informes periòdics de seguiment.  
  
Consideracions jurídiques  
El projecte de subestació elèctrica s'ha sotmés al procediment d'avaluació d'impacte ambiental d'acord amb l'epígraf 2.g de l'annex I del Decret 162/1990, de 15 d'octubre, pel qual s'aprova el Reglament de la Llei 2/1989, de 3 de març, d'impacte ambiental, i modificat pel Decret 32/2006, de 10 de març.  
L'expedient ha observat els tràmits previstos en el Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament d'impacte ambiental; en la Llei 2/1989, de 3 de març, de la Generalitat Valenciana i en les altres disposicions que se li apliquen.  
L'article cinqué de la Llei 2/1989, de 3 de març, atribueix a l'òrgan ambiental la competència per a la formulació de les declaracions d'impacte ambiental dels projectes a què s'aplique aquesta llei.  
L'article 15 del Decret 85/2013, de 28 de juny, del Consell, pel qual s'aprova el reglament orgànic i funcional de la Conselleria d'Infraestructures, Territori i Medi Ambient, atribueix a la Direcció General d'Avaluació Ambiental i Territorial la competència en matèria d'avaluació ambiental estratègica i de projectes.  
Per tot això, fent ús de les facultats que tinc legalment atribuïdes, formule la següent:  
  
Declaració d'impacte ambiental  
  
Primer  
Estimar acceptable, només als efectes ambientals i sense perjuí de l'obtenció prèvia de les autoritzacions sectorials que se li apliquen, el projecte d'ampliació de la SE Xixona, parc de 220, per a la instal·lació d'una nova posició de línia denominada Montebello 2 i reserva d'una altra posició, promogut per Red Eléctrica de España, SAU, en les parcel·les 42, 44 i 52 del polígon 14, del terme municipal de Xixona (Alacant), sempre que aquest es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i s'adopten les mesures indicades en l'apartat segon.  
  
  
Segon  
Addicionalment a les mesures adoptades en el projecte, s'estableixen les condicions següents:  
1. D'acord amb l'informe del servei competent en vida silvestre, s'adoptaran les mesures previstes en el Reial decret 1432/2008, de 29 d'agost, en particular les prescripcions dels articles 6 i 7 i en el seu annex.  
2. Si aparegueren elements del patrimoni cultural durant les obres, se suspendran aquestes i es comunicarà a l'òrgan competent. S'adoptarà qualsevol mesura addicional de protecció del patrimoni cultural que establisca, si és el cas, l'òrgan esmentat.  
3. Atés que es preveu la instal·lació d'uns lavabos en l'edifici, s'incorporarà un sistema de gestió de les aigües residuals que evite el seu abocament al terreny, com l'acumulació en depòsit estanc i gestió a través d'empresa autoritzada.  
4. Donada la proximitat d'enclavaments amb vegetació forestal, s'han d'adoptar durant l'execució del projecte i treballs de manteniment les mesures de prevenció d'incendis forestals establides en el Decret 7/2004, de 23 de gener.  
5. La gestió dels residus generats es realitzarà a través d'empreses autoritzades. En cap cas es produirà la crema de la vegetació eliminada ni de cap altre residu generat.  
6. En el moment en què es desenvolupe la zona residencial prevista en el planejament i contigua a la subestació, es procedirà a controlar de forma periòdica els nivells sonors (auditoria acústica) a fi de comprovar que no es transmeten nivells superiors als establits, d'acord amb la Llei 7/2002, de 9 de desembre, i el Decret 266/2004, de 9 de desembre. De la mateixa manera, es controlarà el nivell de camp electromagnètic en l'entorn de la subestació.  
7. Es restauraran els talussos generats amb la terra vegetal retirada de la zona afectada per l'ampliació. Si aquesta mesura no és suficient, es procedirà a l'ús de llavors.  
8. Les accions incloses en el programa de vigilància ambiental s'hauran de documentar, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia.  
9. Qualsevol modificació o ampliació del projecte presentat, haurà de ser comunicada a l'òrgan ambiental competent que establirà, si és procedent, l'aplicació de noves mesures correctores.  
  
Tercer  
Notificar a les persones interessades que contra aquesta resolució, per ser un acte de tràmit, no es pot interposar cap recurs; sense perjuí que es puguen utilitzar els mitjans que en defensa dels seus drets es consideren pertinents.  
  
Quart  
Publicar en el Diari Oficial de la Generalitat Valenciana la present declaració d'impacte ambiental, d'acord amb el que disposa l'article 28 del Decret 162/1990, de 15 d'octubre, del Consell de la Generalitat Valenciana, pel qual s'aprova el Reglament per a l'execució de la Llei 2/1989, de 3 de març, d'impacte ambiental.  
  
València, 27 de març de 2014.- El director general d'Avaluació Ambiental i Territorial: Juan Giner Corell.»  
  
València, 19 de setembre de 2017.- El director general de Medi Natural i d'Avaluació Ambiental: Antoni Marzo i Pastor.